**FINANCIJSKI INSTRUMENT "POJEDINAČNA JAMSTVA ZA RURALNI RAZVOJ"**

Financijski instrument "Pojedinačna jamstva za ruralni razvoj" namijenjen je subjektima malog gospodarstva, te je sufinanciran iz sredstava Europskog poljoprivrednog fonda za ruralni razvoj. U okviru ovog financijskog instrumenta HAMAG-BICRO će subjektima malog gospodarstva u poljoprivrednom, prerađivačkom i šumarskom sektoru putem financijskih institucija omogućiti jamstvo za pokriće dijela glavnice kredita ili leasinga u skladu s uvjetima Programa ruralnog razvoja Republike Hrvatske za razdoblje 2014.-2020. (dalje u tekstu: PRR 2014.-2020.) i Sporazuma o financiranju potpisanog 18. travnja 2018. godine između Ministarstva poljoprivrede, Agencije za plaćanja u poljoprivredi, ribarstvu i ruralnom razvoju (dalje u tekstu: APPRRR) i HAMAG-BICRO-a, s Dodacima Sporazumu, za definirane mjere/podmjere/tipove operacija.

1. **CILJ FINANCIJSKOG INSTRUMENTA**

Cilj Financijskog instrumenta je potaknuti aktivnosti financijskih institucija odnosno olakšati pristup financiranju mikro, malih i srednjih subjekata malog gospodarstva u poljoprivrednom, prerađivačkom i šumarskom sektoru kroz:

* veću dostupnost kredita i ostalih oblika financiranja
* smanjenje kamatne stope, prvenstveno kroz umanjenje premije za rizik
* smanjenje traženih instrumenata osiguranja (kolaterala)
* porast zapošljavanja
* povećanje iznosa privatnih ulaganja
* povećanje broja subjekata malog gospodarstva koji primaju potporu uključujući novoosnovane subjekte.

Geografski obuhvat lokacije ulaganja u provedbenom smislu je cijeli teritorij Republike Hrvatske osim urbanih središta gradova Zagreb, Osijek, Rijeka i Split.

Financijski instrument nije namijenjen za financiranje slijedećih djelatnosti:

* djelatnosti u sektorima definiranima u članku 1. točkama (d) do (f) Uredbe (EU) br. 2023/2831[[1]](#footnote-1) (dalje u tekstu: Uredba *de minimis)*;
* djelatnosti jednog ili više ograničenih sektora[[2]](#footnote-2).

Vrste ulaganja za koje se ne može izdati jamstvo:

* financiranje PDV-a koji se može povratiti
* refinanciranje postojećih obveza
* trošak kupovine zemljišta veći od 10% ukupne investicije
* otplata kamata na dugovanja
* troškovi neprihvatljivi temeljem pravila o državnim potporama
* mostni krediti, okvirni krediti po poslovnim računima, revolving krediti, ostali zajmovi u obliku obnovljivih kreditnih linija, okviri za garancije, kredite i sl., zajmovi u obliku mezaninskih zajmova, podređenog duga ili kvazivlasničkog kapitala
* investicije koje služe u osobne svrhe
* izgradnja ili kupnja stambenih i poslovnih prostora radi prodaje ili iznajmljivanja osim u svrhu obavljanja turističke djelatnosti koju obavlja podnositelj zahtjeva
* kupnja nekretnina i pokretnina od povezanih osoba; povezane osobe i poduzeća definirani su sukladno članku 3. Priloga I. Uredbe Komisije (EU) br. 651/2014[[3]](#footnote-3) (dalje u tekstu: GBER) te Međunarodnim računovodstvenim standardom 24[[4]](#footnote-4)
* kupnja pokretnina radi prodaje
* kupnja poslovnih prostora u fazi izgradnje objekta
* kupnja vlasničkih udjela u drugim subjektima.

Jamstvo se smije koristiti isključivo za kredite za ulaganja u materijalnu i nematerijalnu imovinu u skladu s definiranim okvirom provedbe mjera PRR 2014.-2020. te obrtni kapital povezan s aktivnostima razvoja ili proširenja koje su slične (i povezane s) aktivnostima ulaganja. Ulaganje može biti i u kupnju rabljene opreme, živih životinja te kupnju i sadnju jednogodišnjeg bilja. Krediti za koje se izdaju jamstva moraju biti novi (isključujući refinanciranje postojećih kredita), moraju imati raspored otplate (uključujući redovite jednake otplate i/ili jednokratne otplate) te se njima osigurava financiranje jedne ili više dopuštenih svrha u EUR i/ili HRK.

1. **KRAJNJI PRIMATELJI POJEDINAČNOG JAMSTVA ZA RURALNI RAZVOJ**

Pravo na podnošenje zahtjeva za jamstvo imaju mikro, mali i srednji subjekti malog gospodarstva (MSP) kako su definirani u Preporuci Komisije 2003/361/EZ (izuzev Mjere 6, podmjere 6.4, u kojoj subjekti srednje veličine nisu prihvatljivi) koji:

* su registrirani/upisani kao obiteljsko poljoprivredno gospodarstvo, obrt, trgovačko društvo, zadruga, proizvođačka organizacija ili druga pravna osoba;
* u trenutku ulaganja i tijekom povrata kredita pod jamstvom imaju registrirano mjesto poslovanja u Republici Hrvatskoj;
* čija se gospodarska djelatnost za koju je kredit pod jamstvom isplaćen nalazi u Republici Hrvatskoj;
* su u privatnom vlasništvu više od 50%;
* imaju minimalno jednog zaposlenog ili će zapošljavanje biti realizirano u roku od 6 mjeseci od iskorištenja kredita
* nemaju žiro-račun neprekidno blokiran dulje od 30 dana u posljednjih 6 mjeseci;
* imaju podmirene obveze prema državi ili je s državom dogovoreno reprogramiranje obveza sukladno Zakonu o posebnoj mjeri naplate poreznog duga uzrokovanoga gospodarskom krizom[[5]](#footnote-5);
* imaju zatvorenu financijsku konstrukciju investicije;
* nisu u financijskim poteškoćama sukladno definiciji iz važećih propisa o državnim potporama i/ili potporama male vrijednosti;
* imaju ekonomski opravdano i održivo ulaganje u skladu sa svrhom podmjere i pripadajućim tipom operacije (u okviru poslovnog plana, potencijalni krajnji primatelj je dužan razdvojiti elemente projektnog prijedloga na način da je vidljiv njihov doprinos mjerama PRR 2014.-2020. (M04, M06, M08));
* ne kasne u plaćanju i ispunjavaju sve obveze plaćanja bilo kojeg drugog kredita/zajma ili leasinga kojeg je dodijelio HAMAG-BICRO ili druga financijska institucija prema provjerama koje su provedene u skladu s unutarnjim smjernicama i standardnom kreditnom politikom financijske institucije;
* kod kojih se najmanje 50% ukupnog ulaganja odnosi na ulaganja u sektor mljekarstva[[6]](#footnote-6) ukoliko planiraju ulaganje u okviru posebnih pogodnosti za mljekarski sektor;
* zadovoljavaju slijedeće kriterije po pojedinim tipovima operacija:
1. za tip operacije 4.1.1. RESTRUKTURIRANJE, MODERNIZACIJA I POVEĆANJE KONKURENTNOSTI POLJOPRIVREDNIH GOSPODARSTAVA
* upisani su u Upisnik poljoprivrednika i/ili su fizičke i pravne osobe s upisanim stočnim fondom u Jedinstveni registar životinja (Animal Register), uključujući proizvođačke grupe i organizacije priznate sukladno posebnim propisima kojima se uređuje rad proizvođačkih organizacija koje su upisane u navedeni Upisnik/Registar; ukoliko regulativa zahtjeva, krajnji primatelj također mora biti registriran/upisan i u drugim relevantnim registrima/upisnicima
* ulažu u materijalnu i nematerijalnu imovinu koja se odnosi na poljoprivrednu proizvodnju, nove i inovativne tehnologije, novu opremu i zelene tehnologije (greener technologies), restrukturiranje i modernizaciju farmi[[7]](#footnote-7) ili navodnjavanje
1. za tip operacije 4.1.2. ZBRINJAVANJE, RUKOVANJE I KORIŠTENJE STAJSKOG GNOJIVA U CILJU SMANJENJA ŠTETNOG UTJECAJA NA OKOLIŠ
* upisani su u Upisnik poljoprivrednika i/ili su fizičke i pravne osobe s upisanim stočnim fondom u Jedinstveni registar životinja (Animal Register) i/ili su proizvođačke grupe i organizacije priznate sukladno posebnim propisima kojima se uređuje rad proizvođačkih organizacija; ukoliko regulativa zahtjeva, krajnji primatelj također mora biti registriran/upisan i u drugim relevantnim registrima/upisnicima
* ulažu u materijalnu i nematerijalnu imovinu koja se odnosi na skladištenje stajskog gnojiva, objekata za skladištenje i čuvanje te povezanu opremu
1. za tip operacije 4.1.3 KORIŠTENJE OBNOVLJIVIH IZVORA ENERGIJE
* upisani su u Upisnik poljoprivrednika i/ili su fizičke i pravne osobe s upisanim stočnim fondom u Jedinstveni registar životinja (Animal Register) i/ili su proizvođačke grupe i organizacije priznate sukladno posebnim propisima kojima se uređuje rad proizvođačkih organizacija; ukoliko regulativa zahtjeva, krajnji primatelj također mora biti registriran/upisan i u drugim relevantnim registrima/upisnicima
* ulažu u materijalnu i nematerijalnu imovinu koja se odnosi na izgradnju objekata za proizvodnju energije iz obnovljivih izvora (biomasa, sunčeva energija) za korištenje na poljoprivrednim gospodarstvima. Kapacitet postrojenja za proizvodnju energije iz obnovljivih izvora ne smije biti veći od potreba gospodarstva. Ulaganja u postrojenja za proizvodnju električne energije za vlastite potrebe iz biomase su isključena iz potpore, ako ne koriste minimalno 50 posto toplinske energije. Za dokazivanje ukupne godišnje energetske učinkovitosti na proizvodnom postrojenju moraju biti osigurana mjerenja, odnosno na proizvodnom postrojenju mora biti ugrađena mjerna oprema (brojilo). Za proizvodnju električne energije iz biomase prihvatljivo je korištenje silažnog kukuruza, žitarica, usjeva bogatih škrobom i šećerom (isključujući otpad, ostatke i nusproizvode) i to maksimalno do 20 posto ukupne biomase.
1. za tip operacije 4.2.1 POVEĆANJE DODANE VRIJEDNOSTI POLJOPRIVREDNIM PROIZVODIMA
* upisani su u Upisnik poljoprivrednika i/ili su fizičke i pravne osobe s upisanim stočnim fondom u Jedinstveni registar životinja (Animal Register) i/ili su proizvođačke grupe i organizacije priznate sukladno posebnim propisima kojima se uređuje rad proizvođačkih organizacija; ukoliko regulativa zahtjeva, krajnji primatelj također mora biti registriran/upisan i u drugim relevantnim registrima/upisnicima
* registrirani su za preradu poljoprivrednih proizvoda[[8]](#footnote-8)
* ulažu u materijalnu i nematerijalnu imovinu koja se odnosi na povećanje dodane vrijednosti proizvoda primarne poljoprivredne proizvodnje za primarne poljoprivredne proizvođače, kao i za one koji prerađuju poljoprivredne proizvode kao isključivu aktivnost ili ulažu u materijalnu i nematerijalnu imovinu koja se odnosi na modernizaciju postojećeg proizvodnog kapaciteta, uvođenje inovativnih praksi u proizvodne kapacitet i energetsku učinkovitost i zaštitu okoliša[[9]](#footnote-9)
1. za tip operacije 4.2.2 KORIŠTENJE OBNOVLJIVIH IZVORA ENERGIJE
* upisani su u Upisnik poljoprivrednika i/ili su fizičke i pravne osobe s upisanim stočnim fondom u Jedinstveni registar životinja (Animal Register) i/ili su proizvođačke grupe i organizacije priznate sukladno posebnim propisima kojima se uređuje rad proizvođačkih organizacija; ukoliko regulativa zahtjeva, krajnji primatelj također mora biti registriran/upisan i u drugim relevantnim registrima/upisnicima
* registrirani su za preradu poljoprivrednih proizvoda[[10]](#footnote-10)
* ulažu u materijalnu i nematerijalnu imovinu koja se odnosi na izgradnju objekata za proizvodnju energije iz OIE za korištenje u preradi prehrambenih proizvoda
1. za tip operacije 6.4.1 RAZVOJ NEPOLJOPRIVREDNIH DJELATNOSTI U RURALNIM PODRUČJIMA
* su mikro i mali poduzetnici - poljoprivredna gospodarstva upisana u upisnik poljoprivrednih gospodarstava (Upisnika Poljoprivrednika pri APPRRR) te fizičke osobe u svojstvu nositelja ili člana obiteljskog poljoprivrednog gospodarstva koje razvijaju nepoljoprivrednu djelatnost, upisani u Upisnik poljoprivrednih proizvođača; ukoliko regulativa zahtjeva, krajnji primatelj također mora biti registriran/upisan i u drugim relevantnim registrima/upisnicima
* registrirani su, u skladu s nacionalnim zakonodavstvom, za specifičnu djelatnost koja je vezana uz planirano prihvatljivo ulaganje najkasnije do trenutka podnošenja zahtjeva za financiranje ulaganja
* planirana nepoljoprivredna djelatnost odvija se na području jedinice lokalne samouprave u kojoj je sjedište poljoprivrednog gospodarstva, u naselju s najviše 5.000 stanovnika ili u susjednoj jedinici lokalne samouprave s kojom graniči kopnenom granicom u naselju s najviše 5.000 stanovnika
* potencijalni krajnji primatelj dužan dostaviti dokaz da temeljem obavljanja gospodarske djelatnosti poljoprivrede ostvaruje najmanje 20% ukupnih prihoda (što ne uključuje prihode ostvarene po osnovi izravnih potpora)
* ulažu u materijalnu i nematerijalnu imovinu koja se odnosi na razvoj nepoljoprivrednih aktivnosti. Ulaganja u sklopu ovog tipa operacije odnose se na: aktivnosti u ruralnom turizmu; preradu, marketing i izravnu prodaju lokalnih proizvoda; tradicionalne obrte i zanate i rukotvorine; pružanje usluga u ruralnim područjima za poljoprivredni i šumarski sektor; turizam u ruralnim područjima za sljedeće vrste turističke ponude: ugostiteljsko turističke usluge na poljoprivrednom gospodarstvu ili obiteljskom poljoprivrednom gospodarstvu (vinotočje/kušaonica, izletište, soba, apartman, ruralna kuća za odmor, kamp, te poljoprivredne, šumarske, sportsko-rekreativne, edukativne i slične aktivnosti vezane za poljoprivredno gospodarstvo), ugostiteljsko turističke usluge vezane za slijedeće skupine ugostiteljskih objekata: „hoteli“ (hotel, aparthotel, hotel baština, integrirani, difuzni, pansion), „kampovi“ (kamp, kampiralište, kamp odmorište) i ostali ugostiteljski objekti za smještaj (hostel, planinarski dom, lovački dom, robinzonski smještaj i dr.), te njihovi prateći i dodatni sadržaji; ugostiteljsko- turističke usluge u objektima tradicijske (kulturne) baštine i turističke usluge vezane za planinski, pustolovni, sportsko-rekreativni, cikloturizam, zdravstveni, edukativni i druge posebne oblike turizma na ruralnom prostoru.
1. za tip operacije 8.6.1 MODERNIZACIJA TEHNOLOGIJA, STROJEVA, ALATA I OPREME U PRIDOBIVANJU DRVA I ŠUMSKOUZGOJNIM RADOVIMA
* su šumoposjednici upisani u Upisnik šumoposjednika pri Ministarstvu poljoprivrede ili udruženja šumoposjednika ili obrti / MSP licencirani izvoditelji radova u šumarstvu pri Hrvatskoj komori inženjera šumarstva i drvne tehnologije; ukoliko regulativa zahtjeva, krajnji primatelj također mora biti registriran/upisan i u drugim relevantnim registrima/upisnicima
* ulažu u materijalnu i nematerijalnu imovinu povezanu s povećanjem učinkovitosti, okolišne prihvatljivosti, ergonomije i sigurnosti radnih procesa u pridobivanju drva i šumskouzgojnim radovima kroz modernizaciju postojećih i uvođenje novih i okolišno prihvatljivih tehnologija, strojeva, alata i opreme ili ulažu u materijalnu i nematerijalnu imovinu koja se odnosi na modernizaciju postojećih i uvođenje učinkovitih i okolišno prihvatljivih tehnologija, strojeva, alata i opreme za pridobivanje drva.
1. za tip operacije 8.6.2 MODERNIZACIJA TEHNOLOGIJA, STROJEVA, ALATA I OPREME U PREDINDUSTRIJSKOJ PRERADI DRVA
* su subjekti registrirani za djelatnosti prerade drva sukladno nacionalnim propisima te Prilogom I Preporuke Europske komisije 2003/361/EZ
* ulažu u materijalnu i nematerijalnu imovinu koja je usmjerena ka povećanju učinkovitosti, okolišne prihvatljivosti, ergonomije i radnih procesa u predindustrijskoj preradi drva kroz modernizaciju postojećih i uvođenje učinkovitih i okolišno pogodnih tehnologija, strojeva, alata i opreme ili u materijalnu i nematerijalnu imovinu koja se odnosi na uvođenje informacijsko-komunikacijskih tehnologija u predindustrijsku preradu drva.
1. **UVJETI DEFINIRANI FINANCIJSKIM INSTUMENTOM POJEDINAČNA JAMSTVA ZA RURALNI RAZVOJ**

|  |  |
| --- | --- |
| **ZNAČAJKA / INSTRUMENT** | **Pojedinačno jamstvo za ruralni razvoj** |
| **Ciljana skupina** | mikro, mali i srednji subjekti gospodarstva, a prema uvjetima propisanim mjerama PRR 2014.-2020. prihvatljivim za financiranje iz ovog instrumenta |
| **Maksimalni iznos jamstva** | 1.300.000 EUR |
| **Maksimalna stopa jamstva** | do 70%do 80% za mlade poljoprivrednike[[11]](#footnote-11) i mljekarski sektor |
| **Minimalno trajanje jamstva** | 12 mjeseci |
| **Maksimalno trajanje jamstva** | 15 godina  |
| **Namjena kredita za koji se izdaje jamstvo** | osnovna i povezana obrtna sredstva |
| **Udio obrtnih sredstava**  | do 200.000 EUR, odnosno do 30% ukupnog iznosa prihvatljivih troškova, ovisno o tome koji je iznos viši |
| **Premija rizika (naknada za izdavanje jamstva)** | 0,25% iznosa odobrenog jamstva0,10% za mlade poljoprivrednike i mljekarski sektor |
| **Obuhvat jamstva** | glavnica kredita |
| **Potpora** | Potpora male vrijednosti (*de minimis*) (Uredba br. 2023/2831 i Uredba br. 1408/2013)i/ili državna potpora (Uredba br. 651/2014 - GBER) i/ili javna potpora u skladu s Prilogom 2 Uredbe (EU) br. 1305/2013 (veza Uredba br. 2021/2115) |
| Intenzitet potpore (bruto ekvivalent potpore *eng. Gross Grant Equivalent*) mora biti u skladu s maksimalnim iznosima / stopama potpore utvrđenim u Prilogu 2 Uredbe (EU) br. 1305/2013 (veza Uredba br. 2021/2115).  Minimalni iznosi / stope nisu propisani. |
| **Instrumenti osiguranja** | Zadužnice subjekta, vlasnika i ostali instrumenti osiguranja prema procjeni rizika |

**Kombinacija Pojedinačnog jamstva s bespovratnim sredstvima i/ili drugim financijskim instrumentima sufinanciranim iz bilo kojeg od ESI fondova je zabranjena u sklopu iste investicije.**

Mjere PRR 2014.-2020. za koje je moguće korištenje jamstva su:

* Mjera 4 - Ulaganja u fizičku imovinu, podmjera 4.1 Potpora za ulaganja u poljoprivredna gospodarstva i podmjera 4.2. Potpora za ulaganja u preradu, marketing i/ili razvoj poljoprivrednih proizvoda[[12]](#footnote-12);
* Mjera 6 - Razvoj poljoprivrednih gospodarstava i poslovanja, podmjera 6.4.
* Ulaganja u razvoj nepoljoprivrednih djelatnosti u ruralnim područjima:
* Mjera 8 - Ulaganja u razvoj šumskih područja i poboljšanje održivosti šuma,

podmjera 8.6 Potpora za ulaganja u šumarske tehnologije te u preradu, mobilizaciju i marketing šumskih proizvoda

1. **UMANJENJE KAMATNE STOPE ZA KRAJNJE PRIMATELJE**

U kontekstu Pojedinačnog jamstva za ruralni razvoj predviđeno je umanjenje tržišnih kamatnih stopa za krajnje primatelje od strane financijskih institucija (banke i leasing društva).

Mehanizam umanjenja kamatne stope realizira se kroz smanjenje rizika povezano s povećanjem jamčenog dijela glavnice: što je viša stopa jamstva, to je kreditni rizik za financijsku instituciju manji, što je osnova za prijenos dobrobiti na krajnjeg primatelja u vidu niže premije rizika, a time i niže kamate na kredit. Od financijskih institucija na čije kredite će se odobravati jamstva iz instrumenta Pojedinačna jamstva za ruralni razvoj zahtijevat će se linearno umanjenje kamatne stope za krajnjeg primatelja u skladu sa grafom prikazanim na Slici 1.

**Slika 1** Primjer: Zahtijevano umanjenje kamatne stope financijske institucije u ovisnosti o visini odobrene stope jamstva iz Pojedinačnog jamstva za ruralni razvoj

1. **PREMIJA RIZIKA (naknada za izdavanje jamstva)**

Krajnji primatelji plaćaju premiju rizika za izdavanje jamstva.

Premija rizika iznosi od 0,10% do 0,25% iznosa odobrenog jamstva.

Naplaćena naknada umanjuje Bruto ekvivalent izračunate potpore u sklopu izdanog jamstva.

1. **POTPORE UNUTAR FINANCIJSKOG INSTRUMENTA**

Ovim Financijskim instrumentom dodjeljuje se:

- potpora male vrijednosti (*de minimis*) sukladno Uredbi Komisije (EU) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore,.i Pravilniku o dodjeli potpore male vrijednosti (*de minimis*) HAMAG-BICRO-a,

- i/ili potpora sukladno Uredbi Komisije (EU) br. 1408/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na potpore *de minimis* u poljoprivrednom sektoru i Pravilniku o dodijeli potpora male vrijednosti u poljoprivrednom sektoru HAMAG-BICRO-a

- i/ili državna potpora (GBER) sukladno Uredbi Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora, i Programu dodjele državnih potpora HAMAG-BICRO-a

- i/ili javna potpora u skladu s Prilogom 2 Uredbe (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005,(veza: Uredba (EU) 2021/2115 Europskog parlamenta i Vijeća od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage uredbi (EU) br. 1305/2013 i (EU) br. 1307/2013.)

1. **NAČIN PODNOŠENJA PRIJAVE**

Krajnji primatelj podnosi financijskoj instituciji zahtjev za odobrenje kredita/leasinga uz korištenje jamstva HAMAG-BICRO-a. Financijska institucija dostavlja HAMAG-BICRO-u Odluku o odobrenju kredita/leasinga uz potrebnu propisanu dokumentaciju objavljenu na internetskoj stranici HAMAG-BICRO-a.

Financijska institucija zahtjeve podnosi poštom, elektroničkom poštom ili neposredno na adrese objavljene na internetskoj stranici HAMAG-BICRO-a.

1. **POTREBNA DOKUMENTACIJA**

HAMAG-BICRO će objaviti popis dokumentacije potrebne za prijavu na svojoj internetskoj stranici.

1. **OSTALE ODREDBE**

Pravo na jamstvo ne postoji. HAMAG-BICRO donosi odluku o odobravanju svakog pojedinog zahtjeva za jamstvo sukladno svojim internim metodologijama i procedurama rada.

U slučajevima manjeg odstupanja od uvjeta Financijskog instrumenta i uz dokazivanje opravdanog razloga, dopuštena su pojedinačna izuzeća uz prethodnu suglasnost Uprave HAMAG-BICRO-a.

Sredstva kredita za koje je izdano jamstvo HAMAG-BICRO-a moraju biti namjenski iskorištena.

1. **INSTRUMENTI OSIGURANJA**

Instrumenti osiguranja određeni su sporazumima koje je HAMAG-BICRO sklopio s financijskim institucijama.

1. **ROK VAŽENJA FINANCIJSKOG INSTRUMENTA**

Ovaj Financijski instrument važi do iskorištenja sredstava, a najduže do 31. prosinca 2025. godine.

1. Uredba (EU) br. 2023/2831 оd 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (SL L, 15.12.2023.) [↑](#footnote-ref-1)
2. Popis ograničenih aktivnosti:

- nezakonite gospodarske aktivnosti: proizvodnja, trgovina ili druga aktivnost koja je nezakonita u skladu sa zakonima i propisima primjenjivima na predmetnu pravnu osobu, uključujući bez ograničenja, kloniranje ljudi za potrebe razmnožavanja;

- proizvodnja oružja i streljiva svih vrsta, trgovina tim predmetima i vojne operacije svih vrsta;

- kasina i istovrsna poduzeća;

- kockanje i kasina na internetu;

- pornografija i prostitucija;

- nuklearna energija;

- aktivnosti navedene u članku 19. stavcima 3.,4. i 5. Uredbe (EU) br. 1291/2013 Europskog parlamenta i vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (Tekst značajan za EGP) koji govori o etičkim načelima; i

- istraživanje, razvoj ili tehnička primjena povezana s elektroničkim podatkovnim programima ili rješenjima kojima se izričito nastoji poduprijeti bilo koju aktivnost iz prethodnih točaka od (a) do (h) ili se njima namjerava omogućiti nezakoniti ulazak u elektroničke mreže podataka ili preuzimanje elektroničkih podataka. [↑](#footnote-ref-2)
3. Uredba Komisije (EU) br. 651/2014. оd 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora, SL L 187/1, 26.06.2014. [↑](#footnote-ref-3)
4. Uredba Komisije (EU) br. 632/2010 od 19. srpnja 2010. o izmjeni Uredbe (EZ) br. 1126/2008 o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća u pogledu Međunarodnog računovodstvenog standarda (MRS) 24 i Međunarodnog standarda financijskog izvještavanja (MSFI) 8 Tekst značajan za EGP, SL L 186, 20.7.2010 [↑](#footnote-ref-4)
5. Narodne novine br. 45/11, 25/12, 78/12 [↑](#footnote-ref-5)
6. Ulaganjima u mljekarski sektor smatraju se primarna proizvodnja kravljeg, ovčjeg i kozjeg mlijeka te prerada mlijeka u sklopu mljekara odnosno sirana. [↑](#footnote-ref-6)
7. Ulaganja u podizanje novih vinograda i povezanu infrastrukturu/opremu (navodnjavanje, sprječavanje šteta nastalih od nepovoljnih klimatskih uvjeta) su prihvatljiva. Restrukturiranje postojećih vinograda nije prihvatljivo, budući da se to financira iz Nacionalnog programa pomoći sektoru vina.

Ulaganja u primarnu pčelarsku proizvodnju nisu prihvatljiva jer se financiraju iz Nacionalnog pčelarskog programa. [↑](#footnote-ref-7)
8. Iznimno, u slučaju pokretanja nove djelatnosti prerade poljoprivrednih proizvoda u sklopu podmjere 4.2. podnositelj zahtjeva Rješenje o registraciji objekta/pogona za preradu treba ishoditi (pri Ministarstvu zdravstva i/ili Upravi za veterinarstvo i sigurnost hrane Ministarstva poljoprivrede) u pravilu u roku od 12 mjeseci od isteka roka za korištenja kredita, i u pravilu ne kasnije od 30.6.2025., osim u iznimnim slučajevima kada navedeni rok može biti duži, pri čemu krajnji primatelj o navedenom izvješćuje financijsku instituciju i HAMAG BICRO i uz obrazloženje traži produženje roka za dostavu navedenog rješenja. [↑](#footnote-ref-8)
9. Ulaganja u podizanje novih vinograda i povezane infrastrukture/opreme (navodnjavanje, sprječavanje šteta nastalih od nepovoljnih klimatskih uvjeta) su prihvatljive. Restrukturiranje postojećih vinograda nije prihvatljivo, budući da se to financira iz Nacionalnog vinarskog programa.

Ulaganja u primarnu proizvodnju u pčelarstvu nisu prihvatljiva jer se financiraju iz Nacionalnog pčelarskog programa. [↑](#footnote-ref-9)
10. Iznimno, u slučaju pokretanja nove djelatnosti prerade poljoprivrednih proizvoda u sklopu podmjere 4.2. podnositelj zahtjeva Rješenje o registraciji objekta/pogona za preradu treba ishoditi (pri Ministarstvu zdravstva i Upravi za veterinarstvo i sigurnost hrane Ministarstva poljoprivrede) u pravilu u roku od 12 mjeseci od isteka roka korištenja kredita, i u pravilu ne kasnije od 30.6.2025., osim u iznimnim slučajevima kada navedeni rok može biti duži, pri čemu krajnji primatelj o navedenom izvješćuje financijsku instituciju i HAMAG BICRO i uz obrazloženje traži produženje roka za dostavu navedenog rješenja. [↑](#footnote-ref-10)
11. „Mladi poljoprivrednik“ znači osoba koja do trenutkapodnošenjazahtjeva za potporu nema više od 40 godina (dan prije navršavanja 41 godine starosti), posjeduje odgovarajuće stručne vještine i znanja te po prvi puta preuzima poljoprivredno gospodarstvo kao nositelj tog gospodarstva (ima status nositelja/odgovorne osobe na poljoprivrednog gospodarstvu, a u slučaju trgovačkog društva je većinski vlasnik). [↑](#footnote-ref-11)
12. Krajnji primatelji koji su prerađivači mogu kao ulaz i/ili izlaz imati bilo koji od anex 1 ili non-anex 1 Poljoprivrednih proizvoda iz Odsjeka I – Odsjeka IV Carinske tarife [↑](#footnote-ref-12)